14.03.2008 15:05   Sõduri elu ei ole ohus, teatas kaitsejõudude peastaap.    Haavata saanud kaitseväelane viidi helikopteriga Camp Bastioni meedikute hoole alla. Kaitsevägi ei avalda haavatu nime ja vigastuste iseloomu, sest isikuandmete kaitse seadus keelab avaldada delikaatseid isikuandmeid.    Rahuoperatsioonide keskus on haavata saanud kaitseväelase lähedasi juhtunust teavitanud.    Estcoy-5 jätkab operatsiooni Now Zadi asula ümbruses.    82meheline jalaväekompanii Estcoy-5 alustas teenistust Afganistani  lõunaprovintsis Helmandis detsembris ning lõpetab mais. Eesti kaitsevägi osaleb Afganistanis NATO rahvusvaheliste julgeolekutagamisjõudude ISAF koosseisus alates 2003. aastast.